**Arvo Pärt**, nado en Paide (Estonia) o 11 de setembro de 1935, é un compositor estoniano. Dende finais da década de 1970, Pärt traballou seguindo un estilo minimalista que emprega a técnica compositiva inventada por el, o tintinnabuli. A súa música está inspirada en parte no canto gregoriano. Pärt foi o compositor vivo máis interpretado no mundo oito anos consecutivos, entre o 2012 e o 2019, así como no 2022. Entre as súas principais obras, destacan *Fratres* (1977), *Spiegel im Spiegel* (1978) e *Für Alina* (1976).

No 2010, inaugurouse o Centro Arvo Pärt en Laulasmaa, nunha residencia privada. Na actualidade, a entidade sitúase nun edificio propio construído na mesma localidade.

Traxectoria
-----------

### Primeiros anos e educación

Pärt naceu en Paide, no condado de Järva (Estonia). Foi criado pola súa nai e o seu padrasto en Rakvere, no norte do país. Xa de neno, comezou a experimentar coas notas do piano da familia.

Porén, a súa educación formal en música non empezaría até os sete anos, cando se matriculou no conservatorio local. Durante a adolescencia, compuxo xa as súas primeiras pezas. No 1954, ingresou no Conservatorio de Talín, que tivo que abandonar ao ano seguinte para facer o servizo militar. Pärt tocou o óboe na banda do exército. Posteriormente, regresou á capital para estudar composición con Heino Eller (1887-1970). Na década dos 50, rematou a súa primeira composición vocal, a cantata *Meie aed* ("O noso xardín"), para coro infantil e orquestra. Graduouse do conservatorio no 1963.

### Carreira musical

Durante a súa época de estudante, Pärt compuxo música para cinema e teatro. Entre o 1957 e o 1967, traballou como produtor de son para a emisora estatal de radio estoniana, Eesti Rahvusringhääling. No 1962, foi criticado duramente por Tikhon Khrennikov (1913-2007) polo seu emprego do serialismo en *Nekrolog* (1960), a primeira peza dodecafónica de Estonia, xa que amosaba "a súa susceptibilidade ás influencias estranxeiras". Porén, nove meses máis tarde Pärt recibiu o primeiro premio nun concurso organizado pola Sociedade Sindical de Compositores.

A súa primeira obra sacra, *Credo* (1968), supuxo un antes e un despois na súa carreira. A nivel persoal, implicou unha crise creativa que o conduciu a renunciar ás técnicas empregadas por el até entón; dende o punto de vista social, a natureza relixiosa da peza resultou na súa censura extraoficial, polo que a súa música desapareceu dos auditorios. Durante os seguintes oito anos compuxo moi pouco, centrando a súa atención no estudo da música medieval e renacentista, co obxecto de atopar unha nova lenguaxe musical. No 1972, converteuse ao luteranismo, abandonando o cristianismo ortodoxo. Pärt regresou á composición no 1976, fornecido cun novo estilo de composición, o tintinnabuli.

En decembro do 2011, o papa Bieito XVI nomeouno membro do Consello Pontificio da Cultura. No 2014, *The Daily Telegraph* definiuno como "o mellor compositor vivo do mundo" e "a maior exportación cultural de Estonia"; porén, na entrevista o compositor afirmou: "non sei o que significa estoniano...non penso nesas cousas". Pärt nunca se inspirou no poema épico nacional, o *Kalevipoeg*, xa que, segundo el, "o meu *Kalevipoeg* é Xesucristo".

Música
------

Entre as obras coñecidas de Pärt atópanse *Cantus in Memoriam Benjamin Britten* para orquestra de corda e campaíñas (1977) e o quinteto de corda *Fratres I* (1977), así como o solo de violín *Fratres II* (1980) e a peza para violonchelo *Fratres III* (1980).

Pärt adoita identificarse coa escola minismalista e, en específico, co minimalismo místico ou sacro. Trátase dun dos pioneiros deste xénero, xunto con Henryk Górecki (1933-2010) e John Tavener (1944-2013). Malia que a súa fama inicial proviña das súas pezas instrumentais, como *Tabula Rasa* (1977) ou *Spiegel im Spiegel* (1978), as súas composicións corais tamén foron moi prezadas.

Aínda que Estonia era un estado independente canto Pärt naceu, o país foi invadido pola Unión Soviética no 1940, como consecuencia do pacto Molotov-Ribbentrop. Debido a esta situación política, Pärt non recibiu moitas influencias do exterior do bloque socialista, agás por cintas e partituras ilegais.

Notas
-----

1. ↑  "Arvo Pärt is the most performed contemporary composer in the world – Arvo Pärt Centre". *www.arvopart.ee* (en inglés). Consultado o 2024-03-26.
2. ↑  "On the up: Bachtrack’s Classical Music Statistics 2022". *bachtrack.com* (en inglés). Consultado o 2024-03-26.
3. ↑  "About the Centre – Arvo Pärt Centre". *www.arvopart.ee* (en inglés). Consultado o 2024-03-26.
4. ↑  "Sounds emanating love – the story of Arvo Pärt". *Estonian World* (en inglés). 2023-09-11. Consultado o 2024-03-26.
5. ↑  "Pärt Arvo Biography - Composers - Sinfini Music". *web.archive.org*. 2013-09-04. Archived from the original on 04 de setembro de 2013. Consultado o 2024-03-26.
6. ↑  "Arvo Pärt Songs, Albums, Reviews, Bio & More". *AllMusic* (en inglés). Consultado o 2024-03-26.
7. ↑  Hillier, Paul (1997). *Arvo Pärt. Oxford Studies of Composers* (en inglés). Oxford University Press.
8. 1 2  "Arvo Pärt interview: 'music says what I need to say'". *The Telegraph* (en inglés). 2014-12-12. Consultado o 2024-03-27.
9. ↑  Misiunas, Romuald J.; Taagepera, Rein (1983-01-01). *The Baltic States, Years of Dependence, 1940-1980* (en inglés). University of California Press. ISBN 978-0-520-04625-2.
10. 1 2  "Arvo Pärt – Arvo Pärt Centre". *www.arvopart.ee* (en inglés). Consultado o 2024-03-27.
11. ↑  Robin, William (18 de maio do 2014). "His Music, Entwined With His Faith". *The New York Times* (en inglés).
12. ↑  "Nomina di Membris del Pontificio Consiglio Della Cultura". *web.archive.org* (en italiano). 7 de novembro do 2012. Archived from the original on 07 de novembro de 2012. Consultado o 2024-03-27.
13. ↑  Browning, Gary; Halcli, Abigail; Webster, Frank (2000-02-11). *Understanding Contemporary Society: Theories of the Present* (en inglés). SAGE. ISBN 978-0-7619-5926-7.
14. ↑  Thomas, Adrian (1997-04-24). *Górecki* (en inglés). Clarendon Press. ISBN 978-0-19-158471-8.

Véxase tamén
------------

### Ligazóns externas

* Arvo Pärt Centre *(en estoniano)* *(en inglés)*

* Portal:Música clásica
* Portal:Estonia

|  |  |
| --- | --- |
| Control de autoridades | 
* Wd: Q189534
* WorldCat
* VIAF: 111612090
* Allmovie: p105704
* AllMusic: mn0000929776
* AlloCiné: 65405
* BIBSYS: 90666388
* BNE: XX1626388
* BNF: 13921856m
* BRE: 3486689
* CiNii: DA05214362
* DeutscheBio: 119359979
* Discogs: 216141
* EBID: ID
* Europeana: ID
* FAST: 85135
* Filmportal: ID
* GEC: 0049142
* GND: 119359979
* ICCU: TO0V074897
* IMDb: nm0701736
* IMSLP: ID
* ISNI: 0000000110050480
* LCCN: n82003117
* LibraryThing: prtarvo
* MusicBrainz: ID
* Musopen: arvo-part
* Munzinger: 00000021498
* NDL: 01031769
* NKC: jn20000604380
* NLA: 35672600
* NNDB: 000118385
* NTA: 070828008
* RocksBackpages: arvo-prt
* SELIBR: 85255
* SNAC: w6mk9d9p
* Songkick: 147748
* SUDOC: 03307609X
* TMDb: 20230
* Treccani: arvo-part

 |